आमिर अली ने बताया कि ठगों के काम बंटे हुए थे. ‘सोठा’ गिरोह के सदस्य सबसे समझदार, लोगों को बातों में फंसाने वाले लोग थे जो शिकार की ताक में सरायों के आसपास मंडराते थे. वे आने-जाने वालों की टोह लेते थे, फिर उनके माल-असबाब और हैसियत का अंदाज़ा लगाकर उसे अपने चंगुल में फंसाते थे. आमिर अली के गिरोह का सोठा गोपाल था जो ‘बहुत होशियारी से अपना काम करता था.’शिकार की पहचान करने के बाद कुछ लोग उसके पीछे, कुछ आगे और कुछ सबसे आगे चलते. रास्ते भर धीरे-धीरे करके ठगों की तादाद बढ़ती जाती लेकिन वे ऐसा दिखाते जैसे एक-दूसरे को बिल्कुल भी नहीं जानते. अपने ही लोगों को जत्थे में शामिल होने से रोकने का नाटक करते थे ताकि शक न हो. यह बहुत धीरज का काम था, हड़बड़ी की कोई गुंजाइश नहीं थी.आमिर अली ने टेलर को बताया था कि कई बार तो हफ़्ते-दस दिन तक सही मौक़े का इंतज़ार किया जाता था. अगर किसी गड़बड़ी की आशंका हो तो वारदात टाल दी जाती थी.